ସମାଜ ପୋର୍ଟାଲ ଡେସ୍କଃ ଦେଶରେ ଗତ ୨୪ ଘଣ୍ଟା ମଧ୍ୟରେ ୭ ହଜାର ୪୬୬ଟି ନୂଆ କରୋନା ସଂକ୍ରମିତ ଚିହ୍ନଟ ହେବା ପରେ ମୋଟ ସଂକ୍ରମିତଙ୍କ ସଂଖ୍ୟା ୧ ଲକ୍ଷ ୬୫ ହଜାର ୭୯୯ରେ ପହଞ୍ଚିଛି। ସେହି ସମୟ ମଧ୍ୟରେ ୧୭୫ ଜଣ ସଂକ୍ରମିତଙ୍କ ମୃତ୍ୟୁ ଘଟିଥିବା କେନ୍ଦ୍ର ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରଣାଳୟ ସ୍ପଷ୍ଟ କରିଛି।
ସୂଚନା ଅନୁଯାୟୀ, ଦେଶରେ ଏବେ ସକ୍ରିୟ ସଂକ୍ରମିତଙ୍କ ସଂଖ୍ୟା ୮୯ ହଜାର ୯୮୭ ଥିବାବେଳେ ୭୧ ହଜାର ୧୦୫ ଜଣ ଆରୋଗ୍ୟ ଲାଭ କରିଛନ୍ତି। ସଂକ୍ରମଣ ହେତୁ ମୃତ୍ୟୁସଂଖ୍ୟା ଦେଶରେ ୪ ହଜାର ୭୦୬ରେ ପହଞ୍ଚିଛି। ମହାରାଷ୍ଟ୍ର ୫୯ ହଜାର ୫୪୬ଟି ସଂକ୍ରମଣ ସହିତ ଅଧିକ ପ୍ରଭାବିତ ରାଜ୍ୟ ହୋଇଥିବା ବେଳେ ତାମିଲନାଡୁରେ ୧୯ ହଜାର ୩୭୨, ଗୁଜୁରାଟରେ ୧୫ ହଜାର ୫୬୨ ଏବଂ ଦିଲ୍ଲୀରେ ୧୬ ହଜାର ୨୮୧ଟି କରୋନା ଭାଇରସ ମାମଲା ରେକର୍ଡ କରାଯାଇଛି।
